Predkladacia správa 
	Návrh zákona, ktorým sa mení a dopĺňa zákon č. 258/2001 Z. z. o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov predkladá Ministerstvo financií Slovenskej republiky ako iniciatívny materiál.

	Zákon č. 258/2001 Z. z. bol prijatý v roku 2001, teda pred vstupom Slovenskej republiky do Európskej únie. Pri príprave predmetného zákona vznikli nepresnosti v transponovaní smernice Rady 87/102/EHS z 22. decembra 1986 o aproximácii zákonov, iných právnych predpisov a správnych opatrení členských štátov, ktoré sa týkajú spotrebiteľského úveru v znení smernice 90/88/EHS a smernice 98/7/ES, hlavne čo sa týka vzorca na výpočet ročnej percentuálnej miery nákladov, ktoré vzniknú veriteľovi v súvislosti s poskytnutím spotrebiteľského úveru. 

	Ministerstvo financií SR prevzalo kompetenciu za oblasť poskytovania spotrebiteľského úveru od Ministerstva hospodárstva SR začiatkom roka 2006, pričom za prioritu v tejto oblasti pokladá rýchlu nápravu chýb v transpozícii ako aj aktívnu účasť v oblasti prípravy novej smernice na úrovni EK.
 
Predkladanou novelou sa zabezpečuje úplná transpozícia smernice do predmetného zákona, vrátane opravy chybného vzorca na výpočet ročnej percentuálnej miery nákladov, ktorý v praxi spôsoboval problémy, nakoľko vypočítaná miera nákladov na základe v súčasnosti používaného vzorca v porovnaní so skutočnou mierou je výrazne podhodnotená. Taktiež sa do zákona z platnej smernice preberajú príklady uvedené v prílohe č. 2. Okrem toho zákon rozširuje kontrolné oprávnenia Slovenskej obchodnej inšpekcie voči porušovateľom predmetného zákona. Prijatím novely tak dôjde k naplneniu cieľa zákona – zvýšiť ochranu a informovanosť spotrebiteľa pri čerpaní spotrebiteľského úveru.

Posúdenie vplyvov návrhu zákona na verejné financie, obyvateľov, hospodárenie podnikateľskej sféry a iných právnických osôb, životné prostredie, zamestnanosť a na podnikateľské prostredie obsahuje Doložka finančných, ekonomických, environmentálnych vplyvov a vplyvov na zamestnanosť a podnikateľské prostredie.

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.

Predmetný návrh zákona bol dňa 20.2.2006 prerokovaný a schválený Legislatívnou radou vlády SR. Jej pripomienka bola akceptovaná.